_:nf63a5c6972714f4c9c7ce2201dbe66a3xb0
<http://schema.org/articleBody>
"«Չեմ կարծում, որ Ռուսաստանն այնպիսի հետաքրքրություն ունի, որ ռուս զինվորներին տեղակայելով՝ իր ազդեցությունը կամրապնդի Հայաստանի վրա: Ինչո՞ւ ենք  մենք  խնդրում, որովհետև կա ընկալում, որ ռուսական զորքերը զսպող դեր կխաղան ադրբեջանական սանձարձակությունների դեմ»,- ԳԱԼԱ-ի հետ զրույցում նման կարծիք հայտնեց քաղաքագետ Բենիամին Պողոսյանը:\r\n\r\nՆրա խոսքերով՝ Ադրբեջանի իշխանությունների կողմից Կոսոբոկովի անձի վերաբերյալ առարկություն չի եղել, բայց ադրբեջանական մեդիա տիրույթում կային քննարկումներ, որ Կոսոբոկովի նշանակումն Ադրբեջանում բացասական է ընդունվել և ընկալվել է որպես ուղերձ՝ ուղղված Ադրբեջանին:\r\n\r\n«Եթե հաշվի առնենք, որ ադրբեջանական մեդիա տիրույթը բավականաչափ կախված է պետությունից, և անկախ գործընթացներ շատ քիչ են լինում, ուստի կարող ենք ենթադրել, որ Ադրբեջանում դժգոհություններ կային, որոնք հրապարակայնորեն չեն արտահայտվում, բայց արտահայտվում են մեդիա մեսիջների միջոցով:\r\n\r\n\r\n\r\nՈրքանով  ճիշտ եմ հիշում, ադրբեջանցիների մտահոգությունները կապված են նաև Կոսոբոկովի Աբխազիայում, Հարավային Օսիայում ծառայության կամ այդ շրջաններին առնչություն ունենալու հետ:\r\n\r\nԵնթադրվում է, որ դրանով Ռուսաստանը ցույց է տալիս, որ Արցախին վերաբերվում է ինչպես Աբխազիա կամ Հարավային Օսիա՝ չնայած անկախությունը չի ճանաչել:\r\n\r\nԱդրբեջանի համար դա շատ զգայուն թեմա է, նրանք ամեն ինչ անում են, որ եթե ռուսական զորքը Արցախում մնա 2025թ.-ից հետո, լինի հստակ ընկալում, որ ռուսական զորախումբը գտնվում է Ադրբեջանի տարածքում:\r\n\r\nԱդրբեջանի համար, իհարկե, լավագույն լուծումը այն կլինի, որ ընդհանրապես Արցախում օտարերկրյա զորքեր չլինեն, և դա կնշանակի Արցախում հայ բնակչության վերջնական վերացում՝ կոտորածի ու մարդկանց բռնի տեղահանման տեսքով:\r\n\r\nԱդրբեջանը նաև հասկանում է, որ դրան հասնելը շատ բարդ կլինի առնվազն կարճաժամկետ հեռանկարում: Դրա համար չեմ բացառում, որ Ադրբեջանը կհամաձայնվի ռուսական զորքերի տեղակայմանը, բայց պայմանով, որ պայմանավորվածությունները լինեն երկկողմ մակարդակով, այսինքն՝ Ադրբեջան-Ռուսաստան, այլ ոչ թե եռակողմ հայտարարության մեխանիկական երկարաձգման տեսքով»,- նշեց քաղաքագետ Բենիամին Պողոսյանը:\r\n\r\nՀիշեցնենք, որ Ռուստամ Մուրադովն ավարտեց իր  առաքելությունը՝ որպես Արցախում խաղաղապահ զորախմբի հրամանատար: Նրա փոխարեն նշանակվել էր Միխայիլ Կոսոբոկովը: Վերջինս, սակայն, չաշխատեց այդ պաշտոնում, և նրա փոխարեն ներկայացվեց Գենադի Անաշկինը:\r\n\r\nՈրքանո՞վ են ռուս խաղաղապահները նպաստում տարածաշրջանում ռազմաքաղաքական իրավիճակի կայունացմանը, և արդյո՞ք միայն դա է պատճառը, որ նրանք տեղակայվում են նաև Տավուշի սահմանային որոշ հատվածներում:\r\n\r\nՀարցադրմանն  ի պատասխան՝ Պողոսյանը հայտարարեց.\r\n\r\n«Որքանով ես եմ տեղեկացված, գոնե ՀՀ մասով ռուսական հավելյալ զորախմբերի տեղակայումը հայ-ադրբեջանական սահմանի երկայնքով արվում է Հայաստանի  խնդրանքով: Այսինքն՝ մենք ենք խնդրում Ռուսաստանին, որպեսզի հավելյալ ռուսական զորքեր բաշխվեն հայ-ադրբեջանական սահմանին, որպեսզի ավելի հանգիստ լինի: Ինչքանո՞վ դա կարող  է նպաստել կայունությանը՝ չգիտեմ, բայց տրամաբանությունն այն է, որ Հայաստանն է հավելյալ ռուսական խմբեր խնդրում, որպեսզի տեղակայվեն ՀՀ տարածքում, և առնվազն նման քայլը բխում է ՀՀ շահերից, եթե իհարկե չենք նայում այն կանխավարկածին, որ ՀՀ ղեկավարությունը կատարում է ՀՀ շահերին դեմ քայլեր:\r\n\r\nՉեմ կարծում, որ Ռուսաստանն այնպիսի հետաքրքրություն ունի, որ հավելյալ զորքեր տեղակայելով՝ իր ազդեցությունը կամրապնդի Հայաստանի վրա:\r\n\r\nԻնչո՞ւ ենք  մենք  խնդրում, որովհետև կա ընկալում, որ ռուսական զորքերը զսպող դեր կխաղան ադրբեջանական սանձարձակությունների դեմ:\r\n\r\nԱդրբեջանցիները, տեսնելով ռուսական դրոշները, ռուս զինվորներին, էլի կշարունակեն կրակել, բայց գոնե ֆիզիկապես առաջ  չեն գա: Ռուսական զորքերը զսպում են Ադրբեջանի ֆիզիկական առաջխաղացումը, և այդ առումով կարելի է ասել, որ ռուսական ներկայությունը Ադրբեջանի համար զսպիչ դեր է խաղում:\r\n\r\nԻսկ եթե մենք  խոսում ենք Արցախի մասին, մի  բան հստակ է, որ հայերը  շարունակում են մնալ Արցախում, որովհետև այնտեղ կա օտարերկրյա ռազմական ներկայություն, տվյալ դեպքում՝ ռուսական զինված ուժերն են ապահովում Արցախի անվտանգությունը»,- նշեց Պողոսյանը:\r\n\r\nԱրդեն մի քանի օր է ադրբեջանցիների պահանջով Ամարասի վրայից Արցախի  դրոշը հանվում է: Ըստ Մաճկալաշենի համայնքապետի՝ ռուսներն իրենց հայտնել են, որ կարող են Հայաստանի դրոշը տեղադրել Ամարասի վրա, բայց ոչ Արցախինը: Ինչո՞ւ են ռուս խաղաղապահներն այդքան լոյալ և հարմարվող ադրբեջանցիների և նրանց պահանջների հանդեպ, և ինչո՞ւ հայկական կողմը պաշտոնապես նման պահանջներ չի ներկայացնում:\r\n\r\nՔաղաքագետ Բենիամին Պողոսյանը, անդրադառնալով հարցադրմանը, հայտարարեց.\r\n\r\n«Դրոշի մասով այնքան հակասական են տվյալները, սկսած համայնքապետի, վերջացրած Արցախի թեմի առաջնորդի հայտարարությունները, որ ես չեմ ցանկանա մեկնաբանել:\r\n\r\nՑանկացած խնդրի դեպքում հայկական կողմը պիտի բարձրաձայնի, ընդ որում ոչ միայն դրոշի հարցը, այլ նաև օտարերկրյա քաղաքացիների՝ Արցախ մուտք գործելու վիզաների հետ կապված: Ընդհանրապես, այո, Արցախի  իշխանությունները պետք է ակտիվ աշխատեն ռուս խաղաղապահների հետ:\r\n\r\nԵս հասկանում եմ, որ այդ աշխատանքի մի մասը կրում է ոչ հրապարակային բնույթ, բայց արդյունքներից դատելով՝ կարող ենք ասել, որ այդ աշխատանքները պիտի ակտիվացնել»,- եզրափակեց քաղաքագետ Բենիամին Պողոսյանը:\r\nԱնահիտ Չալիկյան"
<https://galatv.am/hy/3024409/>